**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

15. februára 2013

**Informácia**

**o príprave vzniku memoranda o spolupráci a podpore v oblasti vedy, výskumu a inovácií v Bratislavskom samosprávnom kraji**

Materiál predkladá: Materiál obsahuje:

Ing. Martin Berta CSc. 1. Návrh uznesenia

podpredseda Bratislavského 2. Dôvodovú správu

samosprávneho kraja

Zodpovedná:

Mgr. Barbora Lukáčová

riaditeľka Odboru stratégie, územného rozvoja a riadenia projektov

Spracovatelia:

Martin Hakel, BA

vedúci oddelenia stratégie a územného rozvoja

Mgr. Peter Furik

referent oddelenia stratégie a územného rozvoja

Bratislava

Február 2013

**D ô v o d o v á s p r á v a**

Zámer vytvorenia Memoranda o spolupráci a podpore vedy, výskumu a inovácií v Bratislavskom samosprávnom kraji medzi kľúčovými aktérmi v tejto oblasti je výsledkom procesu spracovania novej regionálnej inovačnej stratégie – štúdie „Rozvoj výskumno-vývojovej a inovačnej základne Bratislavského samosprávneho kraja v období 2014-2020“. Regionálna inovačná stratégia bola spracovaná v priebehu roka 2012 spoločnosťou BIC Bratislava, s.r.o. v spolupráci s Odborom stratégie, územného rozvoja a riadenia projektov.

Impulzom pre spracovanie novej inovačnej stratégie kraja bola iniciatíva Európskej komisie „smart specialisation“, ktorej zámerom je dosiahnuť stanovenie priorít na regionálnej úrovni a zvýšenú koncentráciu prostriedkov i ľudských zdrojov na zvolené prioritné oblasti – v rámci spracovanej štúdie boli zvolené oblasti materiálového výskumu, biotechnológií a informačno-komunikačné technológie. Vytvorenie Regionálnej inovačnej stratégie pre smart specialisation – RIS3 je zároveň ex-ante podmienkou pre získanie prostriedkov zo štrukturálnych fondov EÚ pre oblasť vedy, výskumu a inovácií v programovom období 2014 – 2020.

**Hlavným cieľom pripravovaného memoranda je podporiť závery spracovanej Regionálnej inovačnej stratégie BSK na obdobie 2014-2020, predovšetkým s ohľadom na zvolené tri prioritné oblasti vedy, výskumu a inovácií (nové materiály, informačno-komunikačné technológie, biotechnológie) a tým dosiahnuť regionálny konsenzus všetkých kľúčových aktérov v regióne BSK, čím sa reálne dosiahne koncentrácia prostriedkov a kapacít na oblasti s najväčším potenciálom rozvoja pre BSK.**

Účastníkmi memoranda budú okrem Bratislavského kraja ako iniciátora aktivity a nositeľa vytvorenej Inovačnej stratégie aj Hlavné mesto SR Bratislava (ďalej len „Hl.m.SR BA“), Ministerstvo školstva, vedy, výskumu a športu SR, Ministerstvo hospodárstva SR, Slovenská akadémia vied, Slovenská technická Univerzita a Univerzita Komenského. Zapojenie partnerov z národnej úrovne a akademickej sféry je významné vzhľadom na prenositeľnosť a aplikáciu záverov stratégie. Zapojenie Hl.m.SR BA je kľúčové vzhľadom na takmer výlučnú koncentráciu vedecko-výskumných aktivít v regióne práve do Bratislavy, pričom dosiahnutie regionálneho konsenzu bolo jedným z hlavných cieľov spracovania novej inovačnej stratégie.

**Hlavné výstupy Regionálnej inovačnej stratégie Bratislavského kraja**

**na obdobie 2014-2020**

Oblasť vedy, výskumu a inovácií je v rámci slovenských podmienok dlhodobo zanedbávaná a predovšetkým z hľadiska objemu finančných prostriedkov podhodnotená. Podiel investícií do sféry vedy a výskumu na Slovensku tvorí len 0,7 % HDP, čo je výrazne pod priemerom krajín Európskej únie a v rozpore so stratégiou Europa 2020, ktorá hovorí o potrebe navýšenia prostriedkov do vedy a výskumu a znalostnej ekonomiky na úroveň 3 % HDP. Napriek existencii viacerých koncepčných a strategických materiálov na národnej úrovni sa nepriaznivý stav nepodarilo zvrátiť.

Bratislavský kraj predstavuje najvyššiu koncentráciu vedecko-výskumných a inovačných aktivít v rámci Slovenska. Je miestom sústredenia najväčšieho počtu inovatívnych podnikov, výskumných univerzít, Slovenskej akadémie vied, ako aj miestom najväčšieho potenciálu pre absorbciu inovácií.

Pre Bratislavský samosprávny kraj je pre oblasť vedy a výskumu charakteristické nasledovné:

* V Bratislave pôsobí nominálne cca 50 % vedecko-výskumných (VV) pracovníkov SR, v účasti na 7. Rámcovom programe má bratislavská VV základňa viac ako 62 % prostriedkov, čo nie je zaujímavé iba z hľadiska financií, ale aj medzinárodnej prestíže a celoeurópskeho benchmarkingu a má asi 70 % výsledkov VV procesov a 83 % publikácií a citácií,
* Dostatočná báza pracovníkov vedy a výskumu,
* Rozhodujúca masa základného a aplikovaného výskumu v hlavných oblastiach Smart Specialisation vzťahujúca sa k regionálnemu a medzinárodnému priemyslu, napr. automobilovému,
* Vytvorenie modernej výskumno-vývojovej infraštruktúry financovanej zo ŠF, ale podfinancovanie výskumno-vývojových aktivít: investície vo výške 1,2 % HDP,
* Nízka úroveň miezd vedecko-výskumných pracovníkov – hlavne mladých vedcov (výrazne menej ako v konkurenčných regiónoch Brne a Viedni),
* Nedostatočné vnútroštátne financovanie výskumu a vývoja nahradzované podporou zo štrukturálnych fondov EÚ.

Hlavným cieľom regionálnej inovačnej stratégie (RIS 3) je pomocou navrhnutých opatrení a priorít **vybudovanie výskumno-vývojového a inovačného regiónu európskeho významu s previazanosťou na európske a svetové hospodárstvo** a **dosiahnutie kritickej koncentrácie technologických firiem (vrátane hi-tech firiem) v regióne.**

K dosiahnutiu tohto cieľa bola v rámci stratégie navrhnutá sústava nástrojov pre rozvoj materiálnej infraštruktúry, nemateriálnej a finančnej infraštruktúry vedy, výskumu a inovácií.

**Nástroje rozvoja hmotnej infraštruktúry**

* Tvorba Kompetenčných Centier, vedeckých parkov a „Science City“,
* Komplexná podpora SAV, STU, UK,
* Podpora a tvorba Inkubátorov, technologických a inovačných centier (vrátane významných zahraničných investícií – Volkswagen),
* Budúce zlepšenie laboratórneho vybavenia.

**Nástroje na zlepšenie nehmotnej infraštruktúry**

* Status výskumnej univerzity priradený UK a STU, podpora študentov doktorandského stupňa štúdia,
* Transformácia Slovenskej akadémie vied,
* Infraštruktúra pre tvorbu spin-off,
* Ochrana práv duševného vlastníctva, podpora poznatkov a technologického transferu
* Vznik Národného centra transferu technológií pri Centre vedecko-technických informácií (CVTI),
* Podpora rozvoja výskumných klastrov v 3 definovaných smart specialisation oblastiach,
* Rozvoj klastrov v hlavných priemyselných oblastiach,
* Rozvoj povedomia a šírenie existujúcich príkladov dobrej praxe – povedomie o inováciách, priblíženie inovácií obyvateľom regiónu, založenie Inovačného fóra,
* Inovácie vo vzdelávacom procese (duálne vzdelávanie na stredných školách).

**Nástroje na rozvoj finančnej infraštruktúry**

* Stimulácia rozvoja fondov rizikového kapitálu (napr. s podporou Európskeho Investičného Fondu – JEREMIE), rozvej špecifických pôžičkových a grantových programov,
* Aktivácia investičných stimulov pre alokáciu zahraničných high-tech spoločností,
* Finančná podpora ochrany duševného vlastníctva,
* Založenie Regionálneho Inovačného fondu (RIF),
* Zvyšovanie fondov kofinancovania študentov doktorandského stupňa, mladých vedcov a zahraničných vedcov,
* Rozvoj S3 ako „ex ante“ podmienky pre plánovanie a implementáciu štrukturálnych fondov,
* Výnimka /flexibilné riešenie ŠF pre vedu a výskum v BSK – 2/3 národného vedecko-výskumného potenciálu oproti malej časti národných ŠF pre výskum a vývoj (15 %),
* Nástroje Európskej investičnej banky (záruky za úvery / priame investície).

Súčasťou inovačnej stratégie je aj analýza dopytovej a ponukovej časti VVIZ, analýza inovačného prostredia a aktérov na národnej i regionálnej úrovni, hodnotenie podpory vedy, výskumu a inovácií prostredníctvom analýzy podpory operačných programov, ale tiež nadnárodných podporných schém Európskej únie. Významnou súčasťou stratégie je tiež porovnanie Bratislavského kraja a regiónov Viedne a Brna a analýza prenositeľnosti modelov podpory vedy a výskumu do podmienok BSK.

Vypracovanie „Inteligentnej špecializačnej stratégie – S3“ tvorí podstatnú časť RIS3 BSK, pretože je „ex ante“ podmienkou pre plánovanie a vyjednávanie štrukturálnych fondov (ŠF) pre oblasť vedy a výskumu v BSK ale aj určitým indikátorom technologických domén, ktoré majú výrazný ekonomický potenciál a kde je možné predpokladať nielen návratnosť investovaných prostriedkov ale najmä rozvoj konkurencieschopnosti vybraných technologických oblastí nielen na európskej ale aj na svetovej úrovni. Regionálna inovačná stratégia bola vypracovaná v súlade s metodikou „Smart Specialisation Strategy“ – S3 a konzultovaná 3. – 4. decembra 2012 s expertmi z Európskej komisie z JRC–IPTS–S3 platformy Spojeného výskumného centra Európskej komisie v Štrasburgu. Bude tiež zapracovaná do národnej S3 stratégie SR v spolupráci s expertmi vyčlenenými Európskou komisiou pre Slovenskú republiku.

Napriek dlhodobému podfinacovaniu dosahujú vybrané sektory verejnej VVIZ v Bratislave nadpriemerné a v rámci EÚ relevantné výsledky, napr. v oblasti nových materiálov, mikroelektroniky, IT, a molekulárnych biotechnológií. Toto konštatovanie je doložené nielen hlavnými scientometrickými ukazovateľmi, ale aj počtom medzinárodných projektov, udelených patentov, spoluprácou s praxou a komercializáciou patentov a licencií, a to aj v medzinárodných koncernoch (ako napr. Audi, BMW, Ferrari a pod.)

Na základe analytického procesu a zapojenia akademickej a podnikateľskej sféry a SAV boli definované 3 základné oblasti rozvoja Bratislavského samosprávneho kraja:

**Nové materiály, informačno-komunikačné technológie a biotechnológie**

Horizontálnou prioritou pre oblasť vedy a výskumu bola stanovená proaktívna participácia na globálnych EÚ otázkach: využitie energie z obnoviteľných zdrojov, digitalizácia, starnutie populácie, sociálne inovácie

1. **Nové materiály**

* Konštrukčné materiály: ľahké materiály (hliník), plasty a polyméry, kompozity, materiálová diagnostika na nano úrovni, inteligentné povrchy, aplikácie v elektrotechnike, fotovoltaike, senzorike

1. **Informačno-komunikačné technológie**

* Bezpečnosť, navigačné systémy, kontrolné systémy, automatizácia a robotika, rozoznávanie dát a zber dát

1. **Biotechnológie**

* Molekulárna biológia a biomedicína, výskum diagnostiky onkologických ochorení a monogenetických ochorení, výskum a vývoj biologicky aktívnych materiálov, biopolymérov, biokompatibilných a biodegradovateľných materiálov (napr. cievne implantáty)