**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

**Informácia**

**o stave zabezpečenia sociálnych služieb v regióne BSK**

Materiál predkladá: Materiál obsahuje:

PhDr. Gabriella Németh 1. Návrh uznesenia

podpredsedníčka 2. Informácia

Bratislavského samosprávneho kraja 3. Stanoviská komisií

Zodpovedný:

Mgr. Michaela Šopová

riaditeľka odboru sociálnych vecí

Úradu Bratislavského samosprávneho kraja

Spracovatelia:

PhDr. Marica Šiková,

vedúca oddelenia sociálnej pomoci

MUDr. Janka Kochová,

vedúca oddelenia posudkovej činnosti

Mgr. Mária Ivicová, PhDr. Katarína Janíková, PhD., PhDr. Linda Majdanová, Mgr. Juraj Marendiak, Ing. Jana Pavleová, Mgr. Ivana Vanacká, Lívia Žudelová, referenti oddelenia sociálnej pomoci

Bratislava

február 2013

N á v r h u z n e s e n i a

**uznesenie č. ............. 2013**

zo dňa 15. 02. 2013

Zastupiteľstvo Bratislavského samosprávneho kraja po prerokovaní materiálu

**b e r i e n a  v e d o m i e**

Informáciu o stave zabezpečenia sociálnych služieb v regióne BSK.

**Informácia o stave zabezpečenia sociálnych služieb v regióne BSK**

Zastupiteľstvo Bratislavského samosprávneho kraja schválilo na rokovaní dňa 1.10.2010 Koncepciu rozvoja sociálnych služieb v kompetencii Bratislavského samosprávneho kraja (ďalej len „BSK“) a uznesením č. 66/2010 uložilo riaditeľovi Úradu BSK povinnosť zabezpečiť a predložiť materiál „Informácia o stave zabezpečenia sociálnych služieb v regióne BSK“.

Cieľom predkladaného materiálu je poukázať na rozsah sociálnych služieb v kompetencii BSK, ktoré BSK v období od 1.1.2012 do 31.12.2012 zabezpečil občanom s trvalým pobytom v regióne BSK.

Predkladaný materiál poskytuje:

**v časti A** informáciu o rozsahu zabezpečenia sociálno-poradenskej činnosti prvého kontaktu,

**v časti B** informáciu o rozsahu zabezpečenia posudkovej činnosti,

**v časti C** informáciu o rozsahu zabezpečenia sociálnych služieb v kompetencii BSK,

**v časti D** informáciu o rozsahu zabezpečenia opatrení sociálno-právnej ochrany detí a sociálnej kurately.

Východiskom pre spracovanie materiálu boli:

- údaje z Registra poskytovateľov sociálnych služieb vedenom odborom sociálnych vecí Úradu BSK (ďalej len „OSV Ú BSK“),

- údaje z evidencie prijímateľov sociálnej služby vedenej OSV Ú BSK,

- údaje z evidencie rozhodnutí o odkázanosti na sociálnu službu vedenej OSV Ú BSK,

- údaje z evidencie žiadateľov o uzatvorenie zmluvy o poskytovaní sociálnej služby vedenej OSV Ú BSK,

- štatistické údaje vedené Kanceláriou prvého kontaktu,

- štatistické údaje vedené Centrom pre rodinu v kríze.

1. **Sociálno-poradenská činnosť prvého kontaktu**

Sociálno-poradenská činnosť prvého kontaktu je nevyhnutným predpokladom pre poskytovanie kvalitných, dostupných a cielených sociálnych služieb. Prioritou BSK bolo preto zabezpečiť pokrytie regiónu BSK funkčnou a dostupnou sieťou miest prvého kontaktu, ktorá umožní občanovi jednoduchý prístup k základným informáciám o oblasti sociálnych služieb a k základnému sociálnemu poradenstvu čo najbližšie k miestu bydliska občana. Túto sieť v roku 2012 tvorili:

* poskytovatelia sociálnych služieb a subjekty vykonávajúce opatrenia sociálno-právnej ochrany detí a sociálnej kurately,
* tzv. poradenské centrá,
* Kancelária prvého kontaktu Úradu BSK pre oblasť sociálnych vecí,
* Centrum pre rodiny v kríze.

Poskytovatelia sociálnych služieb a subjekty vykonávajúce opatrenia sociálno-právnej ochrany detí a sociálnej kurately predstavovali prirodzené miesto prvého kontaktu pre občanov, ktorí prejavili záujem o poskytovanie sociálnej služby, nakoľko pôsobia v lokálnej komunite a poznajú špecifiká a potreby cieľovej skupiny, ktorej poskytujú služby. Poradenskú činnosť prvého kontaktu poskytovali prostredníctvom základného sociálneho poradenstva.

V obciach, ktoré pre účely prvého kontaktu s občanom nie sú pokryté dostatočnou sieťou poskytovateľov sociálnych služieb, BSK finančne podporoval činnosť tzv. poradenských centier, ktoré prevádzkovali neverejní poskytovatelia sociálnych služieb v spolupráci s obcami, ktoré prejavili o poskytovanie sociálneho poradenstva záujem. Do spolupráce s poradenskými centrami boli v roku 2012 zapojené tieto obce: Kaplná, Kráľová pri Senci, Most pri Bratislave, Dunajská Lužná, Rohožník, Závod, Gajary, Studienka, pričom v každej z uvedených obcí bolo sociálne poradenstvo poskytované pravidelne, minimálne jedenkrát týždenne.

Od 1.6.2012 bola občanom k dispozícii Kancelária prvého kontaktu Úradu BSK pre oblasť sociálnych vecí, ktorej činnosť bola zameraná na poskytovanie:

* základného sociálneho poradenstva v oblasti pomoci v nepriaznivej sociálnej situácii a v krízovej sociálnej situácii,
* základného sociálneho poradenstva v oblasti poskytovania a zabezpečovania sociálnych služieb,
* základného sociálneho poradenstva pri podávaní a vypĺňaní žiadostí o posúdenie odkázanosti na sociálnu službu,
* základného sociálneho poradenstva pri podávaní a vypĺňaní žiadostí o uzatvorenie zmluvy o poskytovaní sociálnej služby,
* usmernenia občanovi na príslušné odborné pracovisko v prípade, ak nebolo možné vybaviť potrebné náležitosti v kancelárii prvého kontaktu.

Kancelária prvého kontaktu pre oblasť sociálnych vecí poskytla za obdobie mesiacov jún až december 2012 celkovo 571 poradenských výkonov, z toho najviac v oblasti poradenstva pri podávaní žiadostí o posúdenie odkázanosti na sociálnu službu (383), poradenstva pri podávaní žiadostí o uzatvorenie zmluvy o poskytovaní sociálnej služby (96) a poradenstva v oblasti pomoci občanovi v nepriaznivej sociálnej situácii a v krízovej sociálnej situácii (92).

1. **Posudková činnosť**

BSK je podľa §81, písm. b) bodu č.1 zákona č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“) správnym orgánom v konaniach o odkázanosti na sociálnu službu poskytovanú v zariadení podporovaného bývania, rehabilitačnom stredisku, domove sociálnych služieb a špecializovanom zariadení.

Z toho dôvodu BSK vykonáva posudkovú činnosť za účelom posúdenia odkázanosti občanov s trvalým pobytom v regióne BSK na poskytovanie vyššie uvedených druhov sociálnych služieb. Posudková činnosť sa skladá z lekárskej posudkovej činnosti a sociálnej posudkovej činnosti, ktorých výsledky sú podkladom pre vydanie rozhodnutia o odkázanosti na sociálnu službu.

V roku 2012 oddelenie posudkovej činnosti odboru sociálnych vecí Úradu BSK prijalo celkovo 1298 žiadostí o posúdenie odkázanosti na sociálnu službu a 35 konaní bolo začatých z podnetu BSK z dôvodu opätovného posúdenia zdravotného stavu. Celkovo teda prebehlo 1333 správnych konaní vo veci posúdenia odkázanosti občana na sociálnu službu.

Občanom s trvalým pobytom v regióne BSK bolo v roku 2012 vydaných celkovo 1217 rozhodnutí o odkázanosti na sociálnu službu, prehľad podľa jednotlivých druhov služieb uvádzame v tabuľke č.1.

Tabuľka č.1 Počet vydaných rozhodnutí o odkázanosti na sociálnu službu podľa jednotlivých druhov sociálnej služby

|  |  |
| --- | --- |
| **Druh sociálnej služby** | **Počet vydaných rozhodnutí** |
| Domov sociálnych služieb | 983 |
| Rehabilitačné stredisko | 51 |
| Zariadenie podporovaného bývania | 54 |
| Špecializované zariadenie | 129 |
| **SPOLU:** | **1 217** |

Správne konania, ktoré neboli ukončené vydaním rozhodnutia o odkázanosti na sociálnu službu boli ukončené úmrtím žiadateľa (v 63 prípadoch), späťvzatím žiadosti (v 32 prípadoch), alebo zastavené z dôvodu podania žiadosti bez príslušnosti na Úrad BSK (v 21 prípadoch).

**C. Zabezpečenie sociálnych služieb v kompetencii BSK**

BSK zabezpečuje poskytovanie sociálnych služieb vo svojej kompetencii na základe žiadosti občana o uzatvorenie zmluvy o poskytovaní sociálnej služby. Žiadosti o uzatvorenie zmluvy o poskytovaní sociálnej služby v zariadení sociálnych služieb (ďalej len „ZSS“) v zriaďovateľskej pôsobnosti BSK sú doručované priamo týmto zariadeniam. Žiadosti občanov s trvalým pobytom v regióne BSK o uzatvorenie zmluvy o poskytovaní sociálnej služby v ZSS zriadených neverejným poskytovateľom, alebo inou VÚC sú doručované Úradu BSK. V roku 2012 oddelenie sociálnej pomoci prijalo 819 žiadostí (z toho 297 žiadostí mužov a 510 žiadostí žien, pričom 12 z nich požadovali dva druhy sociálnej služby). Podrobný prehľad žiadostí podľa druhu sociálnej služby uvádzame v tabuľke č.2.

Tabuľka č.2 Počet prijatých žiadosti o uzatvorenie zmluvy o poskytovaní sociálnej služby podľa jednotlivých druhov sociálnej služby

|  |  |
| --- | --- |
| **Druh sociálnej služby** | **Počet prijatých žiadostí** |
| Domov sociálnych služieb | 667 |
| Rehabilitačné stredisko | 46 |
| Zariadenie podporovaného bývania | 40 |
| Špecializované zariadenie | 66 |
| **SPOLU:** | **819** |

Z celkového počtu prijatých žiadostí bolo v r.2012:

- 354 žiadostí vyriešených zabezpečením poskytovania sociálnej služby v ZSS zriadených neverejnými poskytovateľmi a ZSS zriadených inou VÚC

- 45 žiadostí postúpených na základe výberu žiadateľa do ZSS v zriaďovateľskej pôsobnosti BSK,

- 80 žiadateľov sa rozhodlo v čase možnosti zabezpečenia poskytovania sociálnej služby do ZSS nenastúpiť,

- 91 žiadostí uzavretých úmrtím žiadateľa počas konania,

- 32 žiadostí, ktoré žiadatelia vzali späť.

Na základe žiadosti občana a jeho výberu poskytovateľa bola v roku 2012 občanovi sociálna služba zabezpečená v:

1. zariadeniach sociálnych služieb v zriaďovateľskej pôsobnosti BSK,
2. zariadeniach sociálnych služieb zriadených obcou alebo iným vyšším územným celkom,
3. zariadeniach sociálnych služieb zriadených neverejnými poskytovateľmi.

1. Zabezpečenie poskytovania sociálnej služby v ZSS v zriaďovateľskej pôsobnosti BSK

V roku 2012 bolo v zriaďovateľskej pôsobnosti BSK 15 zariadení sociálnych služieb s právnou subjektivitou, s celkovou kapacitou 1 580 miest, v ktorých bolo poskytovaných 5 druhov sociálnych služieb (niektoré ZSS poskytovali súčasne viac druhov sociálnych služieb) a to ambulantnou, týždennou pobytovou a celoročnou pobytovou formou (tabuľka č.3 a č.4).

Tabuľka č.3 Kapacita ZSS v pôsobnosti BSK podľa jednotlivých druhov sociálnej služby a počet čakateľov

|  |  |  |  |
| --- | --- | --- | --- |
| **Druh sociálnej služby** | **Počet** | **Celková kapacita** | **Počet čakateľov** |
| Domov sociálnych služieb | 15 | 1 064 | 584 |
| Rehabilitačné stredisko | 2 | 180 | 0 |
| Zariadenie pre seniorov | 3 | 273 | 155 |
| Zariadenie podporovaného bývania | 5 | 37 | 5 |
| Špecializované zariadenie | 2 | 26 | 14 |
| **SPOLU:** | | **1 580** | **758** |

V členení podľa formy poskytovania sociálnej služby je kapacita týchto zariadení nasledovná:

Tabuľka č.4 Kapacita ZSS v pôsobnosti BSK podľa formy sociálnej služby a počet čakateľov

|  |  |  |
| --- | --- | --- |
| **Forma sociálnej služby** | **Kapacita** | **Počet čakateľov** |
| ambulantná | 378 | 43 |
| týždenná | 185 | 72 |
| celoročná | 1 017 | 643 |
| **SPOLU:** | **1 580** | **758** |

K 31.12.2012 ZSS evidovali spolu 758 občanov v poradovníkoch čakateľov. Z celkového počtu 758 čakateľov je 643 žiadateľov o poskytovanie sociálnej služby celoročnou pobytovou formou, čo z celkového počtu predstavuje 84,83%. Z jednotlivých druhov ZSS je najväčší záujem o domovy sociálnych služieb, kde má žiadosť o zabezpečenie sociálnej služby podaných 584 občanov, čo predstavuje 77% z celkového počtu čakateľov. 216 čakateľov z celkového počtu 758 čakateľov evidovaných k 31.12.2012 v poradovníkoch týchto zariadení v roku 2012 aspoň raz odmietlo do zariadenia nastúpiť, pričom mali záujem byť v poradovníku naďalej evidovaní, a boli tak zaradení na koniec poradovníka.

V GAUDEAMUS – zariadenie komunitnej rehabilitácie, ZSS v zriaďovateľskej pôsobnosti BSK, bolo v roku 2012 otvorené nové oddelenie s kapacitou 20 miest, ktorého úlohou je poskytnúť sociálnu službu bezodkladne občanom s trvalým pobytom v regióne BSK s ťažkým zdravotným postihnutím, ktorí sa ocitli v nepriaznivej sociálnej situácii a u ktorých by bez okamžitej pomoci mohlo dôjsť k ohrozeniu zdravia alebo života. Sociálna služba im je poskytnutá na dobu určitú, po dobu prekonania resp. vyriešenia nepriaznivej sociálnej situácie. Ide o spôsob zabezpečenia sociálnej služby, ktorý doposiaľ v regióne BSK nebol poskytovaný.

Na zabezpečenie poskytovania sociálnych služieb v ZSS v zriaďovateľskej pôsobnosti BSK vynaložil BSK v roku 2012 finančné prostriedky vo výške 15 212 874,19 €.

2. Zabezpečenie poskytovania sociálnej služby v ZSS zriadených obcou alebo iným VÚC

Územie BSK tvorí 89 obcí a mestských častí. K 31.12.2012 bolo v Registri poskytovateľov sociálnych služieb vedenom na BSK registrovaných 58 obcí a právnických osôb zriadených alebo založených obcou, ktoré poskytovali sociálne služby. Najčastejšie majú obce registrované sociálne služby: opatrovateľská služba, zariadenie pre seniorov, jedáleň, zariadenie opatrovateľskej služby. Taktiež sú v registri poskytovateľov evidované obce, ktoré poskytujú prepravnú službu, prevádzkujú práčovňu alebo majú zriadené denné centrá, denné stacionáre, nocľahárne a útulky.

Podľa § 71 ods. 7 zákona o sociálnych službách, ak vyšší územný celok v rozsahu svojej pôsobnosti zabezpečí fyzickej osobe s trvalým pobytom vo svojom územnom obvode poskytovanie sociálnej služby v obci alebo u poskytovateľa sociálnej služby, ktorého zriadila alebo založila obec alebo iný vyšší územný celok (ďalej len „verejný poskytovateľ“), vyšší územný celok uhrádza tomuto verejnému poskytovateľovi ekonomicky oprávnené náklady (ďalej len „EON“) spojené s poskytovaním sociálnej služby, znížené o výšku úhrady za sociálnu službu platenú prijímateľom sociálnej služby.

BSK vyššie uvedené ustanovenie zákona o sociálnych službách uplatňoval do 29.02.2012, nakoľko od 01.03.2012 vstúpila do platnosti novela zákona o sociálnych službách č.52/2012 Z.z. Touto novelou sa zrušila povinnosť vyššieho územného celku uhrádzať EON spojené s poskytovaním sociálnej služby verejnému poskytovateľovi sociálnej služby zriadeného obcou a táto povinnosť prešla do kompetencie Ministerstva práce, sociálnych vecí a rodiny SR.

V období od 01.01.2012 do 29.02.2012 BSK zabezpečil sociálnu službu 34 občanom s trvalým pobytom v regióne BSK v 6 ZSS zriadených obcou a uhradil EON spojené s poskytovaním sociálnej služby v celkovej výške 23 706,38 € (viď tabuľka č. 5).

Tabuľka č.5 Poskytovanie sociálnych služieb v kompetencii BSK prostredníctvom ZSS zriadených obcou

|  |  |  |  |
| --- | --- | --- | --- |
| **Druh sociálnej služby** | **Počet ZSS zriadených obcou** | **Počet občanov, ktorým BSK zabezpečil sociálnu službu** | **Výška poskytnutých EON v €** |
| domov sociálnych služieb | 6 | 34 | 23 706,38 |

V sledovanom období BSK zabezpečil sociálnu službu 4 občanom s trvalým pobytom v regióne BSK v 3 ZSS zriadených iným VÚC a uhradil EON spojené s poskytovaním sociálnej služby v celkovej výške 4 985,24 € (tabuľka č.6). Sociálna služba, ktorú týmto 4 občanom BSK zabezpečil a následne aj financoval, je v obligatórnej pôsobnosti BSK.

Tabuľka č.6 Poskytovanie sociálnych služieb v kompetencii BSK prostredníctvom ZSS zriadených iným VÚC

|  |  |  |  |
| --- | --- | --- | --- |
| **Druh sociálnej služby** | **Počet ZSS zriadených iným VÚC** | **Počet občanov, ktorým BSK zabezpečil sociálnu službu** | **Výška poskytnutých EON v €** |
| domov sociálnych služieb | 3 | 4 | 4 985,24 |

3. Zabezpečenie poskytovania sociálnej služby u neverejných poskytovateľov

Zabezpečenie poskytovania sociálnej služby v ZSS zriadených neverejnými poskytovateľmi je BSK uskutočňované na zmluvnom princípe a na základe slobodného výberu poskytovateľa sociálnej služby zo strany občana. Jedným z prostriedkov na zabezpečenie, resp. finančné krytie nákladov spojených s poskytovaním sociálnej služby sú aj finančné príspevky poskytované vyššími územnými celkami.

Podľa § 75 ods. 3 zákona o sociálnych službách je vyšší územný celok povinný poskytovať finančný príspevok na prevádzku poskytovanej sociálnej služby neverejnému poskytovateľovi sociálnej služby, ktorý neposkytuje sociálnu službu s cieľom dosiahnuť zisk, ak o zabezpečenie poskytovania sociálnej služby neverejného poskytovateľa sociálnej služby požiadal občan s trvalým pobytom v BSK a neverejný poskytovateľ poskytuje sociálnu službu: v útulku, v domove na pol ceste, v zariadení núdzového bývania, v zariadení dočasnej starostlivosti o dieťa, v zariadení podporovaného bývania, v rehabilitačnom stredisku, v domove sociálnych služieb, v špecializovanom zariadení, v integračnom centre alebo poskytuje tlmočnícku službu.

Podľa § 75 ods. 4 zákona o sociálnych službách je vyšší územný celok povinný poskytovať finančný príspevok pri odkázanosti fyzickej osoby na pomoc inej fyzickej osoby pri úkonoch sebaobsluhy neverejnému poskytovateľovi sociálnej služby, ktorý neposkytuje sociálnu službu s cieľom dosiahnuť zisk, ak o zabezpečenie poskytovania tejto sociálnej služby neverejného poskytovateľa sociálnej služby požiadal občan s trvalým pobytom v BSK a neverejný poskytovateľ poskytuje sociálnu službu v zariadení, ktorým je: zariadenie podporovaného bývania, rehabilitačné stredisko, domov sociálnych služieb, špecializované zariadenie.

V roku 2012 BSK v zmysle zákona o sociálnych službách, zabezpečil poskytovanie sociálnej služby v ZSS zriadených neverejnými poskytovateľmi 1 332 občanom, ktorí sa ocitli v nepriaznivej sociálnej situácii z dôvodu ťažkého zdravotného postihnutia alebo nepriaznivého zdravotného stavu (tabuľka č.7) a 895 občanom, ktorí nemali zabezpečené nevyhnutné podmienky na uspokojovanie základných životných potrieb alebo nemali zabezpečené ubytovanie (tabuľka č.8). BSK v sledovanom období poskytol neverejným poskytovateľom sociálnej služby na vyššie uvedený počet občanov finančné príspevky vo výške 5 414 306,92 € (tabuľka č.7 + tabuľka č.8).

Tabuľka č.7 Zabezpečenie poskytovania sociálnej služby občanom z dôvodu ťažkého zdravotného postihnutia alebo nepriaznivého zdravotného stavu v ZSS zriadených neverejnými poskytovateľmi

|  |  |  |  |
| --- | --- | --- | --- |
| **Druh sociálnej služby** | **Počet ZSS** | **Počet občanov, ktorým BSK zabezpečil sociálnu službu** | **Výška poskytnutých finančných príspevkov v €** |
| domov sociálnych služieb | 54 | 958 | 3 615 145,11 |
| zariadenie podporovaného bývania | 8 | 67 | 293 260,00 |
| špecializované zariadenie | 8 | 124 | 418 555,93 |
| rehabilitačné stredisko | 10 | 177 | 545 602,86 |
| zariadenie pre seniorov | 2 | 6 | 2 808,10 |
| **SPOLU:** | **82** | **1 332** | **4 875 372,00** |

Tabuľka č.8 Zabezpečenie poskytovania sociálnej služby občanom, ktorí nemali zabezpečené nevyhnutné podmienky na uspokojenie základných životných potrieb alebo nemali zabezpečené ubytovanie v ZSS zriadených neverejnými poskytovateľmi

|  |  |  |  |
| --- | --- | --- | --- |
| **Druh sociálnej služby** | **Počet ZSS** | **Počet miest, na ktoré BSK poskytol finančné príspevky** | **Výška poskytnutých**  **finančných príspevkov v €** |
| útulok | 7 | 236 | 395 182,90 |
| zariadenie núdzového bývania | 4 | 53 | 89 088,94 |
| domov na pol ceste | 2 | 24 | 33 726,72 |
| integračné centrum | 3 | 17 | 9 739,76 |
| zariadenie dočasnej starostlivosti o deti | 1 | 5 | 11 196,60 |
| **SPOLU:** | **17** | **335\*** | **538 934,92** |

\* v rámci zazmluvnenej kapacity 335 miest bola počas roka 2012 poskytnutá sociálna služba spolu 895 občanom.

Na poskytovanie špecializovaného sociálneho poradenstva poskytol BSK v roku 2012 finančné príspevky 14 neverejným poskytovateľom vo výške 202 621,22 € (tabuľka č.9). Špecializované sociálne poradenstvo bolo poskytované prostredníctvom 24,5 sociálnych poradcov ambulantnou alebo terénnou formou v prirodzenom rodinnom prostredí. Špecializované sociálne poradenstvo bolo zamerané na poskytnutie odbornej pomoci fyzickým osobám, rodinným príslušníkom alebo komunite pre tieto cieľové skupiny: osoby s autizmom a ich rodinní príslušníci, deti s nevyliečiteľnými ochoreniami, osoby s cystickou fibrózou, osoby so svalovou dystrofiou, osoby s rôznymi degeneratívnymi progresívnymi ochoreniami (sclerosis multiplex, ALS), osoby so zdravotnými následkami po úrazoch, osoby s duševnými poruchami a nešpecifikovanými psychosociálnymi poruchami, osoby so sluchovým postihnutím, osoby v nepriaznivej životnej situácii z dôvodu zdravotného postihnutia, staršieho veku a straty domova, osoby so zdravotným postihnutím, najmä telesným a kombinovaným zdravotným postihnutím (imobilné osoby), osoby so zrakovým postihnutím a osoby s mentálnym postihnutím.

Tabuľka č.9 Špecializované sociálne poradenstvo

|  |  |  |  |  |
| --- | --- | --- | --- | --- |
| **Druh sociálnej služby** | **Počet neverejných poskytovateľov sociálnych služieb** | **Počet sociálnych poradcov, na ktorých BSK poskytol finančné príspevky** | **Počet poskytnutých poradenských výkonov** | **Výška poskytnutých**  **finančných príspevkov v €** |
| špecializované sociálne poradenstvo | 14 | 24,5 | 5 395 | 202 621,22 |

Okrem uvedeného bolo sociálne poradenstvo neverejnými poskytovateľmi poskytované aj prostredníctvom 2 sociálnych poradcov v  2 tzv. poradenských centrách (tabuľka č. 10), ktoré poskytovali poradenstvo v tých obciach a v spolupráci s tými obcami, ktoré sa nachádzajú v lokalitách regiónu najmenej pokrytými sociálnymi službami. Tieto poradenské centrá zabezpečovali tiež sociálno-poradenskú činnosť prvého kontaktu, uvedenú v časti A.

Tabuľka č.10 Poradenské centrá

|  |  |  |  |
| --- | --- | --- | --- |
| **Počet poradenských centier** | **Počet sociálnych poradcov, na ktorých BSK poskytol finančné príspevky** | **Počet poskytnutých poradenských výkonov** | **Výška poskytnutých**  **finančných príspevkov v €** |
| 2 | 2 | 896 | 16 596,96 |

V roku 2012 zapísal BSK v zmysle §81, písm. o) zákona o sociálnych službách do Registra poskytovateľov sociálnych služieb 13 nových neverejných poskytovateľov sociálnych služieb, ktorí splnili podmienky stanovené v §64 zákona o sociálnych službách.

V prípade 3 neverejných poskytovateľov sociálnych služieb BSK v roku 2012 rozhodol o výmaze poskytovateľa z Registra poskytovateľov sociálnych služieb na základe §68 ods. (1) písm. a) a d) zákona o sociálnych službách.

V prípade 3 neverejných poskytovateľov sociálnych služieb BSK v roku 2012 vymazal poskytovateľa z Registra poskytovateľov sociálnych služieb na základe §68 ods. (2) písm. a), b) a d) zákona o sociálnych službách.

**D. Opatrenia sociálno-právnej ochrany detí a sociálnej kurately**

Dôležitou súčasťou kompetencií BSK v oblasti sociálnych vecí je tiež oblasť opatrení sociálno-právnej ochrany detí a sociálnej kurately, ktoré boli v roku 2012 vykonávané prostredníctvom:

1. finančnej podpory neštátnych subjektov vykonávajúcich opatrenia sociálnoprávnej ochrany detí a sociálnej kurately (akreditované a neakreditované subjekty),
2. činností vykonávaných v rámci Centra pre rodiny v kríze,
3. zariadení pestúnskej starostlivosti.
4. **Finančná podpora neštátnych subjektov vykonávajúcich opatrenia sociálnoprávnej ochrany detí a sociálnej kurately**

Cieľom finančnej podpory neštátnych subjektov vykonávajúcich opatrenia v oblasti sociálno-právnej ochrany detí a sociálnej kurately bolo zabezpečenie predchádzania vzniku krízových situácií v rodine, ochrana práv a právom chránených záujmov detí, predchádzania prehlbovania a opakovania porúch psychického vývinu, fyzického vývinu a sociálneho vývinu detí a plnoletých fyzických osôb a zamedzenie nárastu sociálno-patologických javov v regióne BSK.

BSK v roku 2012 podporil činnosť 18 akreditovaných a 7 neakreditovaných neštátnych subjektov vykonávajúcich opatrenia sociálnoprávnej ochrany detí a sociálnej kurately, ktorých výkon opatrení bol zameraný najmä na:

* pomoc ženám a deťom, na ktorých je páchané násilie, alebo sú inak ohrozené,
* pomoc rodinám, ktoré sa ocitli v krízovej životnej situácii,
* prevenciu drogových závislostí,
* poskytovanie nízkoprahových programov pre deti a mládež,
* náhradnú rodinnú starostlivosť,
* sanáciu rodinného prostredia.

BSK poskytol v roku 2012 na vykonávanie opatrení sociálnoprávnej ochrany detí a sociálnej kurately finančné prostriedky 18 akreditovaným subjektom vo výške 529 954,83 € a 7 neakreditovaným subjektom vo výške 64 293,65 €.

1. **Centrum pre rodiny v kríze**

Centrum pre rodiny v kríze poskytuje komplexnú, administratívne nenáročnú a bezplatnú pomoc členom rodiny, ktorá sa ocitla v ťažkej životnej situácii. Centrum sprevádza rodinu od náhleho vzniku akútnej krízovej situácie až do jej vyriešenia a zaradenia sa späť do bežného života. Poskytuje komplexné sociálne a psychologické poradenstvo celej rodine (resp. tým členom, ktorí prejavia záujem). Komplexnosť služieb ocenia najmä tí, ktorých situácia je komplikovaná a týka sa buď viacerých členov rodiny alebo viacerých problémov a nevedia inde nájsť potrebnú pomoc.

V rámci Centra pre rodiny v kríze bola v r.2012 poskytnutá pomoc 197 rodinám s deťmi prostredníctvom 3 neštátnych akreditovaných subjektov a činnosti koordinátorky Centra.

Občianske združenie Detský fond Slovenskej republiky pracovalo s cieľovou skupinou rodín s deťmi s poruchami správania a s poruchami ADHD a ADD. V rámci aktivít Centra viedlo pravidelné detské skupiny, rodičovské skupiny, organizovalo spoločné pobyty pre rodiny s deťmi a poskytovalo individuálne poradenstvo pre rodičov, deti a celé rodiny. V roku 2012 poskytlo pomoc 48 rodinám (s celkovým počtom členov týchto rodín 92).

Občianske združenie Asociácia supervízorov a sociálnych poradcov pracovalo s cieľovou skupinou rodín, v ktorej rodič/dieťa je pred/vo/po výkone trestu. V rámci aktivít Centra vykonávalo terénnu sociálnu prácu, komunikovalo s ľuďmi vo výkone trestu a po výkone trestu odňatia slobody, pričom súčasne pracovalo aj s rodinnými príslušníkmi. V roku 2012 poskytlo pomoc 21 rodinám (s celkovým počtom členov týchto rodín 73).

Občianske združenie Pomoc ohrozeným deťom pracuje s cieľovou skupinou rodín s deťmi pred rozvodom, počas rozvodu a po rozvode. V rámci aktivít Centra pomáhalo zvládať rodičom aj deťom náročné obdobie, riešiť vzniknuté problémy so vzájomnou komunikáciou, rodičom pomáhalo dohodnúť sa v otázke starostlivosti o deti, poskytuje administratívnu a sociálno – právnu pomoc. V roku 2012 poskytlo pomoc 80 rodinám (s celkovým počtom členov týchto rodín 103).

Koordinátorka Centra pre rodiny v kríze poskytla v roku 2012 pomoc a poradenstvo 48 rodinám.

BSK poskytol v roku 2012 na vykonávanie opatrení sociálnoprávnej ochrany detí a sociálnej v rámci sociálneho programu „Centrum pre rodiny v kríze“ finančné príspevky 3 akreditovaným subjektom vo výške 33 198,00 €.

1. Zariadenia pestúnskej starostlivosti

BSK mal v roku 2012 v zriaďovateľskej pôsobnosti 3 zariadenia pestúnskej starostlivosti (ďalej len ZPS) s počtom 5 detí (mladí dospelí a neplnoleté osoby), ktoré boli právoplatným rozhodnutím súdu zverené do pestúnskej starostlivosti pestúnov v zariadení pestúnskej starostlivosti. V roku 2012 zanikli dve z uvedených troch zariadení pestúnskej starostlivosti, nakoľko v prípade 3 detí pominuli dôvody poskytovania pestúnskej starostlivosti zo zákona.

V roku 2012 boli pre zariadenia pestúnskej starostlivosti na výdavky spojené s údržbou a opravou zariadenia, výdavky na nájomné a energie a na výdavky na odmenu pestúna použité finančné prostriedky z rozpočtu BSK vo výške 20 283,53 €.

V zmysle zákona č. 305/2005 Z.z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov požiadal BSK Ústredie práce, sociálnych vecí a rodiny v Bratislave o poskytnutie finančných prostriedkov na úhradu výdavkov na poskytovanie starostlivosti v zariadeniach pestúnskej starostlivosti v roku 2012. Z poskytnutého finančného príspevku boli v roku 2012 použité finančné prostriedky vo výške 10 250,84 €.

K 31.12.2012 má BSK v zriaďovateľskej pôsobnosti 1 zariadenie pestúnskej starostlivosti na Palkovičovej ulici č. 3 v Bratislave, v ktorom je pestúnska starostlivosť poskytovaná 2 deťom.

**Stanoviská komisií Zastupiteľstva BSK**

**Bod č. : Informácia o stave zabezpečenia sociálnych služieb v regióne BSK**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Komisia zdravotníctva a sociálnych vecí | Komisia berie návrh uznesenia na vedomie a bez pripomienok ho odporúča na zasadnutie Zastupiteľstva BSK. | Prítomní: 4  Za: 4  Proti: 0  Zdržal sa:  Nehlasoval:0 |  |  |
| Komisia dopravy | Materiál nebol v komisii prerokovaný |  |  |  |
| Komisia európskych záležitostí, regionálnej spolupráce a cestovného ruchu | Materiál nebol v komisii prerokovaný |  |  |  |
| Komisia kultúry | Materiál nebol v komisii prerokovaný |  |  |  |
| Komisia regionálneho rozvoja, územného plánovania a životného prostredia | Materiál nebol v komisii prerokovaný |  |  |  |
| Komisia školstva, športu a mládeže | Materiál nebol v komisii prerokovaný |  |  |  |
| Finančná komisia | Prítomní poslanci finančnej komisie odporúčajú Zastupiteľstvu BSK zobrať materiál na vedomie. | Prítomní: 3  Za: 4\*  Proti: 0  Zdržal sa:  Nehlasoval:0 |  |  |

\* p. Trstenský pred odchodom zo zasadnutia finančnej komisie deklaroval súhlas s materiálom