**Bod. č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

Dňa 15. februára 2013

**Informácia**

**o dotáciách poskytnutých v zmysle VZN BSK č. 8/2005 o poskytovaní dotácií v** **znení VZN č. 24/2008** **k 31. decembru 2012**

Materiál predkladá: Materiál obsahuje:

PhDr. Gabriella Németh 1. Návrh uznesenia

Podpredsedníčka BSK 2. Dôvodová správa a Informácia

3. Zoznam dotácii za rok 2012

4. Stanoviská komisii

Zodpovední:

PaedDr. Barbora Oráčová, PhD.

Riaditeľka kancelárie predsedu

Ing. Marián Múdry

Riaditeľ odboru financií

JUDr. Matúš Šaray

Vedúci právneho oddelenia

Spracovateľ:

Mgr. Katarína Sedliaková

Referentka kancelárie predsedu

Február 2013

N á v r h u z n e s e n i a

**UZNESENIE č. ....... / 2013**

zo dňa 15. februára 2013

Zastupiteľstvo Bratislavského samosprávneho kraja po prerokovaní materiálu

**b e r i e n a  v e d o m i e**

informáciu o dotáciách poskytnutých v zmysle Všeobecne záväzného nariadenia Bratislavského samosprávneho kraja č. 8/2005 o poskytovaní dotácií v znení VZN č. 24/2008   
k 31. decembru 2012.

**D ô v o d o v á s p r á v a**

Zákonom NR SR č. 302/2001 Z. z. o samospráve vyšších územných celkov sa určuje postavenie samosprávneho kraja ako samostatného správneho celku Slovenskej republiky. Samosprávny kraj je právnická osoba, ktorá za podmienok ustanovených zákonom samostatne hospodári so svojím majetkom a s vlastnými príjmami, zabezpečuje a chráni záujmy a práva svojich obyvateľov. Pri výkone samosprávy sa stará o všestranný rozvoj svojho územia a o potreby svojich obyvateľov. Základným nástrojom finančného hospodárenia, ktorým sa riadi financovanie úloh a funkcií vyššieho územného celku v príslušnom rozpočtovom roku je rozpočet vyššieho územného celku. Rozpočet je vyjadrením samostatného hospodárenia VÚC. Výdavky rozpočtu vyššieho územného celku a ich použitie upravuje v § 8 ods. 1 zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov. Podľa ods. 2 § 8 uvedeného zákona sa z rozpočtu vyššieho územného celku môžu poskytovať dotácie právnickým osobám, ktorých zakladateľom je vyšší územný celok a to na konkrétne úlohy a akcie vo verejnom záujme, alebo v prospech rozvoja územia vyššieho územného celku.

Samosprávny kraj pri výkone svojej pôsobnosti spolupracuje so štátnymi orgánmi, inými samosprávnymi krajmi, obcami a právnickými osobami.Z tohto dôvodu môže vyšší územný celok poskytovať dotácie i obciam na svojom území ako účasť na financovaní spoločných úloh v záujme rozvoja vyššieho územného celku.

Právnickej a fyzickej osobe - podnikateľovi, ktorá má sídlo, alebo trvalý pobyt na území vyššieho územného celku môže VÚC poskytovať dotácie za podmienok ustanovených všeobecne záväzným nariadením vyššieho územného celku len na podporou všeobecne prospešných služieb, všeobecne prospešných, alebo verejnoprospešných účelov, na podporu podnikania a zamestnanosti. Podmienky poskytovania dotácií z rozpočtových prostriedkov Bratislavského samosprávneho kraja v roku 2012 (ďalej len „BSK“) upravovalo Všeobecne záväzné nariadenie (ďalej len „VZN“) č. 8/2005 o poskytovaní dotácií v znení VZN č. 24/2008.

Povinnosť predložiť Zastupiteľstvu BSK informáciu o schválených finančných príspevkoch vyplýva z § 5 ods. 5 VZN č. 8/2005 o poskytovaní dotácií.

Rozpočet na účely poskytovania dotácií podľa VZN č. 8/2005 v znení VZN č. 24/2008 predstavoval na rok 2012 sumu **240 000 € (pre dotácie schvaľované zastupiteľstvom BSK a aj dotácie poskytované predsedom BSK).**

**Celkovo boli za rok 2012 z dotácií poskytnuté finančné prostriedky v hodnote 239 650 € (168 žiadostí), z toho 80 550 € (90 žiadostí) boli dotácie poskytnuté predsedom BSK a 159 100 € (78 žiadostí) boli dotácie schválené zastupiteľstvom. Zo schválených dotácií nepodpísalo zmluvu o poskytnutí dotácie 10 žiadateľov v celkovej sume 9 300 €. Tieto finančné prostriedky boli opätovne poskytnuté novým žiadateľom o dotáciu. Celková požadovaná suma za rok 2012 bola 1 579 485,72 €.**

Pri poskytovaní dotácií sa vychádzalo z cieľa podporiť čo najväčší počet projektov reprezentujúcich čo najširšie spektrum záujmových oblastí a zároveň aj spektrum všetkých územných oblastí BSK.

**Záver:** V zmysle návrhu uznesenia, odporúčame poslancom Informáciu o dotáciách poskytnutých v zmysle VZN BSK č. 8/2005 o poskytovaní dotácií v znení VZN č. 24/2008 k 31. decembru 2012 zobrať na vedomie.